## Medi Ambient, el Col·legi de Veterinaris i Bioparc culminen les accions solidàries conjuntes de protecció animal després de les inundacions

*** La Generalitat va habilitar dos naus de Vaersa a Nàquera i Buñol des d’a on es va organitzar la logística per al repartiment
* El compte solidari que es va habilitar ha permés destinar ajuda a 37 centres veterinaris damnificats**

La Conselleria de Medi Ambient, Infraestructures i Territori, la Fundació Bioparc i el Col·legi de Veterinaris (ICOVV) han culminat en les últimes setmanes el conjunt d’accions solidàries que van mamprendre, al costat d’altres entitats civils vinculades al món animal, per a ajudar a recuperar-se de la destrucció provocada per les riuades del 29 d’octubre de 2024.

Després de les riuades d’octubre, els diferents agents de la comunitat veterinària es van repartir rols. D’una banda, Bioparc València va arreplegar i va distribuir les donacions d’aliment, així com materials per a gossos, gats i tot tipus d’animals de companyia remeses per particulars, associacions i empreses que arribaven de tota Espanya, i fins i tot de països europeus.

D’altra banda, l’Hospital Veterinari CEU-UCH va atendre les urgències de la zona afectada i en les seues instal·lacions es van recuperar molts animals afectats. La Coordinadora Animalista de la Comunitat Valenciana va organitzar els contactes amb les entitats del sector i l’organisme col·legial va coordinar les accions de fins a 400 veterinaris voluntaris que van actuar sobre el terreny sinistrat parant atenció sanitària, instal·lant punts d’atenció provisionals i va obrir un altre compte solidari per a auxiliar les desenes de clíniques damnificades.

Davant el volum de subministraments solidaris rebuts, la Generalitat va habilitar dos naus de Vaersa a Nàquera i Buñol des d’a on es va organitzar la logística per al repartiment i durant mesos, el parc de conservació d’animals i l’Administració autonòmica van assumir la seua distribució entre particulars, protectores, refugis i associacions animalistes. Paral·lelament, es va fer una crida per a dirigir les donacions cap a la recollida de recursos econòmics que afavoriren prolongar i ampliar la necessària assistència.

D’esta manera, la Conselleria de Medi Ambient, Infraestructures i Territori va repartir més de 10.000 quilos de producte, com aliments, nutricèutics, desparasitants, mantes, tovalloles, llits, menjadores, abeuradors, cistelles de transport i material d’higiene i neteja.

Des del 14 de novembre, la Fundació Bioparc va disposar una plataforma en línia per a esta recaptació, que va estar operativa fins a finals de gener. Amb la col·laboració de l’ICOVV, en les últimes setmanes s’ha entregat l’import total a set clíniques veterinàries de la zona devastada que prestaran servici a les colònies felines organitzades per la mateixa Coordinadora Animalista.

**Repartiment de donacions**

Amb la col·laboració d’estes institucions i entitats compromeses amb la protecció animal, es va fer el repartiment a protectores, refugis, colònies felines o col·lectius d’auxili, així com a persones afectades, de l’ingent volum de donacions d’aliments, materials i accessoris per a animals de companyia que es van emmagatzemar en Bioparc i en les dos referides naus.

A finals de maig, d’altra banda, es va tancar també tot el procés administratiu que va comportar el repartiment de l’efectiu del muntant recaptat per un altre compte solidari habilitat pel Col·legi de Veterinaris per a pal·liar la pèrdua causada per la riuada entre els seus col·legiats i que també va rebre importants aportacions de molts col·legis de veterinaris de tot el país, així com d’altres entitats vinculades a este col·lectiu.

L’òrgan de govern de l’entitat col·legial va aprovar uns criteris específics i mesures de verificació per a valorar i baremar els danys, assegurant una distribució justa i equitativa dels diners recaptats. Gràcies a eixe capital s’ha pogut auxiliar 37 centres veterinaris damnificats; s’ha contribuït a reconstruir les cases de 48 veterinaris i ajudat a reparar o a substituir fins a 71 vehicles.

A finals del mes de març, a més, es van entregar físicament les 101 donacions de maquinària i material veterinari que van arribar a l’ICOVV de companys veterinaris de tot el país.

Fecha: 25/07/2025